Întâlnire cu ambasadorii statelor în care sunt universități CIVIS și reprezentanții autorităților publice naționale, organizată de UB în cadrul Local CIVIS Days București 2021
[bookmark: _GoBack]Miercuri, 8 decembrie 2021, Universitatea din București a organizat, în cadrul Local CIVIS Days București 2021, o întâlnire a comunității academice cu ambasadorii statelor în care sunt universități membre CIVIS și reprezentanții autorităților publice naționale. Evenimentul a avut loc în amfiteatrul „Ioan Mihăilescu” al Rectoratului Universității din București, începând cu ora 14:00.
Menite să aducă laolaltă studenți, cadre didactice, personal administrativ, factori de decizie și de inovație și autorități locale, întâlnirile din cadrul Local CIVIS Days Bucureşti 2021 își propun să creeze un spațiu adecvat pentru discuții și cooperare în vederea consolidării CIVIS prin identificarea unor soluții inovative la provocările de ordin societal și local cu care comunitățile academice din alianță se confruntă.
Astfel, evenimentul a debutat cu o prezentare a Universității Civice Europene CIVIS, realizată de conf. univ. dr. Sorin Costreie, prorector pentru Rețele universitare și Relații publice și coordonator instituțional al proiectului CIVIS.
În deschiderea evenimentului, prof. univ. dr. Marian Preda, în dublă calitate de rector al Universității din București și de fost președinte rotativ al CIVIS, le-a mulțumit tuturor participanților pentru prezența onorată atât în spațiile UB, cât și în CIVIS, una dintre primele 17 alianțe de Universități Europene. În continuare, prof. univ. dr. Marian Preda a subliniat că „apartenența la amplul spațiu academic al CIVIS reprezintă o oportunitate uriașă pentru Universitatea din București ca instituție, dar și pentru studenții, profesorii și cercetătorii ei”. Astfel, arată profesorul Preda, CIVIS reprezintă o structură universitară capabilă să răspundă noilor provocări provenite pe de o parte din competiția cu puternicele universități din spațiul american sau rus, precum și provocărilor de ordin societal pe care CIVIS le întâmpină la nivel local, european sau global. 
În continuare, prof. univ. dr. Romiță Iucu, Preşedinte COAS al Universităţii din Bucureşti și Coordonatorul Subgrupului pentru Diplomă Europeană din cadrul Grupului FOR EU – Comisia Europeană, a subliniat angajamentul Universității din București față de îndeplinirea obiectivelor propuse de CIVIS și față de construirea unei universități a viitorului, o universitate incluzivă, care să contribuie la creșterea accesului tinerilor la educație. Acestea, a concluzionat profesorul Iucu, pot fi realizate doar prin acțiuni coordonate și colaborare între universități și diversele părți interesate.
La conferință au luat parte, pe lângă reprezentanții Universității din București, și ambasadori ai statelor în care sunt universități CIVIS, E.S. Santiago Pellón Olmedo, Adjunctul Ambasadorului Spaniei în România, E.S. Peer Gebauer, Ambasadorul Germaniei în România, E.S. Adelheid Folie, Ambasadoarea Austriei în România, E.S. Sofia Grammata, Ambasadoarea Greciei în România, E.S. Andrew James Noble, Ambasadorul Marii Britanii în România, precum și E.S. Alfredo Maria Durante Mangoni, Ambasadorul Italiei în România. De asemenea, în cadrul evenimentului, Franța a fost reprezentată de Julien Chiappone-Lucchesi, Consilier pentru Cooperare și Acțiuni Culturale, Frédéric Beaumont, Consilier Adjunct pentru Cooperare și Acțiuni Culturale, precum și de Elena Pacea, secretar general al Colegiului Juridic Franco-Român. Totodată, la conferință a participat și domnul Andrew Glass, director al British Council România.
Printre participanții la eveniment s-a aflat și doamna Ligia Deca, Consilier Prezidenţial – Departamentul Educaţie şi Cercetare. În discursul adresat participanților, doamna Ligia Deca a afirmat că Universitățile Europene reprezintă un exemplu grăitor pentru o nouă eră a cooperării europene în ceea ce privește învățământul superior. Astfel, remarcă Ligia Deca, „aceste Universități Europene, pornite de la ideea înființării unor largi rețele universitare, reprezintă un fundament pentru viitorul cooperării europene în general. În ciuda dificultăților presupuse de armonizarea administrativă, aceste alianțe întruchipează ideea unității europene care animă întreaga Uniune Europeană”.
Nu în ultimul rând, la conferința organizată de Universitatea din București au luat parte și Daniela Gîtman, Secretar de Stat în cadrul Ministerului Afacerilor Externe, Iulian Popescu, Secretar de Stat în Ministerul Cercetării, Inovării și Digitalizării, Teodor Ioan Trașcă, consilier al Ministrului Educației, Adrian Hatos, Președintele Comisiei pentru Știință, Inovare și Tehnologie și membru al Comisiei de Învățământ, Tineret și Sport din cadrul Parlamentului României, Monica Calotă, director al Agenției Naționale pentru Programe Comunitare în Domeniul Educației și Formării Profesionale, precum și Adrian Georgescu, director adjunct al aceleiași Agenții.
Evenimentul a avut loc în cadrul Local CIVIS Days București 2021. Mai multe detalii cu privire la activitățile desfășurate cu acest prilej pot fi consultate în știrea disponibilă aici. 


